text: Narkomaner: Vi vil have et fixerum
  10 januar 2012 kl. 07.22
  Narkomaner i Kolding vil have et fixerum. Ikke tale om, siger politiker.
  Narkomaner i Kolding kan igen bruge toiletterne ved Riberdyb i byens centrum. Men kun til dét, de er beregnet til. Ikke til at fixe på.
  Det er narkomanerne utilfredse med.
  - Vi bliver nødt til at have et sted at fixe i Kolding, siger en anonym narkoman til P4 Trekanten.
  Der var tidligere et forslag fremme i Kolding Byråd om, at toiletterne ved Riberdyb kunne fungere som fixerum, men det er ulovligt, og kommer derfor ikke på tale. Og et fixerum i Kolding vil heller ikke komme på tale, siger byrådsmedlem for Dansk Folkeparti Jørn Dohrmann.
   
  - Det er en falliterklæring, hvis en kommune opretter et fixerum, fordi så accepterer man alle de følgevirkninger, som hjemmerøveri og alt det der gør, at narkomanerne kan skaffe sig de par kroner til at få fat i det næste skud, siger han til P4 Trekanten.
  